
Serdülőkorú professzionális női táncosok valamint hobbi balett-, kortárs-, moderntáncosok egészségmagatartásának összehasonlítása


A táncművészek egyedülállóak más sporttársaikhoz képest, ugyanis fokozott igénybevételnek vannak kitéve. A rekreatív céllal végzett táncos mozgásformák jótékony hatással vannak a testi, szellemi, lelki állapotunkra egyaránt. A professzionális szinten művelt táncművészetnek árnyoldalai is megmutatkozhatnak.
A serdülőkorra jellemző instabilitás végett vizsgáltuk, hogy ezen korcsoport fokozott veszélynek vannak-e kitéve a táncművészeti képzésben. Női táncosok egészségi állapotát, étkezéssel kapcsolatos attitűdjüket, testképüket és önértékelésüket mértük fel, kérdőíves módszerrel, melyet összehasonlítottunk nem táncos kortársaikéval. A kérdőív részei demográfiai, antropometriai adatok, általános egészség, SF-36, BSQ, HFDT, EAT-12, R-SES voltak.
A válaszadók (n=105, 14-18 év közötti nők) 39%-táncművészeti képzésben vesz részt (1. csoport), 29% hobbi szinten foglalkozik tánccal (2. csoprt), 31% nem végez sporttevékenységet (3. csoport). A felmért személyek testtömeg, testmagasság és BMI átlagértékei a normál tartományba sorolhatók. A csoportokra az elhízástól való félelem jellemzőbb, mint a diétázás vagy az evés utáni bűntudat. Az 1. csoport (n=41) 56%-a retteg az elhízástól, a 2. csoport (n=31) 61%-ára igaz az állítás, a 3 csoport (n=33) 66%-a tart az elhízástól. A vizsgált személyek nincsenek megelégedve testükkel, vékonyabbak szeretnének lenni. Az 1. csoport 55%-a nincs megelégedve a testével, a 2. csoport 48%-a vélekedett hasonlóan, míg a 3. csoport 39%-a nem elégedett a testével. A vizsgált személyek 55%-a gondolja magát egészségtudatosnak, viszont 77% szeretne jobban odafigyelni egészségére.
A kérdőívben szereplő Emberalakrajzok Tesztje alapján a serdülők reálisan értékelték a testsémákat, az egészséges testkép kategóriát jelölték számukra ideálisnak.
Az önértékelés kérdéskört tekintve, 77%-a szeretné jobban tisztelni önmagát. Az 1. csoport 83%-a érzi úgy, hogy jobban kellene tisztelnie magát, míg a 2. csoport 68%-a vélekedik így. A 3. csoport tagjai 79%-a válaszolta azt, hogy bárcsak tudná magát jobban tisztelni. Az 1. csoport 54%-a jó véleménnyel van önmagáról, a 2. csoport 71%-a érez így, míg a 3. csoport 64%-a.
A Rosenberger skála eredményei azt mutatták, hogy a felmért táncosok és nem táncos csoportok önértékelése megegyezik a serdülőkorra való általános jellemzőkkel.
Vizsgálatunk eredményei szerint a serdülőkorú női táncosok és sporttevékenységet nem végző serdülőkorú nők között egészségmagatartás szempontjából nem tapasztaltunk szignifikáns különbséget.



